
Atmoszférikus nyomáson lejátszódó aminokarbonilezési reakciók rögzített palládium katalizátor jelenlétében

A palládium katalizált karbonilezési és kapcsolási reakciók széles körben elterjedtek, mivel szelektívek és enyhe reakciókörülmények között is lejátszódnak. A reakciók homogén és heterogén fázisban egyaránt kivitelezhetők.
A homogén fázisban történő katalízis hátránya, hogy a reakcióelegytől a katalizátor nehezen választható el és a katalizátor többszöri felhasználására sincs lehetőség. Erre megoldást jelenthet, ha a katalizátort valamilyen szilárd hordozó felületéhez rögzítik. Egy lehetséges eljárás a SILP (supported ionic liquid phase) technika, ahol a katalizátort a hordozó felületére vitt ionfolyadék stabilizálja.
Tudományos diákköri munkám során feladatom atmoszférikus nyomáson történő aminokarbonilezési reakciók vizsgálata volt, SILP technikával készült palládium-tartalmú katalizátorral.
Tanulmányoztam az ionfolyadék rögzítésének körülményeit, az oldószerek és a hőmérséklet befolyásoló szerepét a megkötődésre. A 3-klórpropil-trietoxiszilán és az 1-metil-imidazol megkötődését szilárd fázisú NMR vizsgálattal ellenőriztem.
A katalizátorokat kezdetben jódbenzol és anilin modellreakciójával vizsgáltam. A kísérletek elvégzése után kiválasztottam a legjobb katalizátort és az optimális reakciókörülményeket. Ezután bizonyítottam, hogy a katalizátor egyéb aril-jodidok, illetve anilinszármazékok karbonilezési reakcióiban is alkalmazható. A katalizátor palládium-tartalmát, és a reakció során történő palládium lemosódását ICP-AES módszerrel állapítottam meg.
A kutatás a TÁMOP 4.2.4.A/2-11-1-2012-0001 azonosító számú „Nemzeti Kiválóság Program – Hazai hallgatói, illetve kutatói személyi támogatást biztosító rendszer kidolgozása és működtetése konvergencia program” (az Európai Unió és Magyarország támogatásával)és a TÁMOP-4.2.3-12/1/KONV-2012-0026 azonosító számú projektkeretében (a Magyar Állam és az Európai Unió támogatásával, az Európai Szociális Alap társfinanszírozásával) valósult meg.



